Reforma Vijeća sigurnosti

Filip Kokotović

Iva Mikulandra

Sažetak

Izvršena je analiza reforme organizacije Ujedinjenih naroda s posebnim naglaskom na reformu Vijeća sigurnosti. Reformu Vijeća sigurnosti poistovjećuje se isključivo s njegovim proširenjem, dok se ne razmatraju alternativne metode razvoja efikasnosti i funkcionalnosti. Analizama relevantnih rezolucija Ujedinjenih naroda, različitih interesnih skupina poput G-4 te pokušajem shvaćanja procesa dosadašnjih promjena Povelje Ujedinjenih naroda postaje jasno kako nije potrebno samo jačanje transparentnosti i legitimnosti Vijeća sigurnosti njegovim proširenjem, nego je potrebna dubinska reforma Ujedinjenih naroda koja uključuje redefiniranje uloge veta. Zaključak ovog rada je kako niti jedna vrsta reforme nije moguća bez postojanja širokog konsenzusa među državama članicama Ujedinjenih naroda koje bi oko ovog ključnog pitanja trebale postupiti kao i 1963. godine, kada je u Općoj skupštini Ujedinjenih naroda izglasana najznačajnija rezolucija o potrebi reforme Vijeća sigurnosti.

Ključne riječi: Ujedinjeni narodi (UN), Reforma Vijeća sigurnosti, Interesne skupine u reformi Ujedinjenih naroda, pravo veta.

1. Uvod

Povelja Ujedinjenih naroda je od nastanka te organizacije, čije djelovanje možemo smatrati da je započelo 24. listopada 1945., doživjela tek manje promjene. U vrijeme potpisa i procesa ratifikacije Povelje prisustvovalo je 50 država članica, dok od 8. srpnja 2011. ulaskom Južnog Sudana u Ujedinjene narode, organizacija broji 193 članice. Zadnja promjena Povelje Ujedinjenih naroda prihvaćena je u Općoj skupštini 1971. godine, a implementirana 1973. godine.[[1]](#footnote-1) Od 1973. godine dogodile su se značajne promjene ne samo u dinamici međunarodnih odnosa nego i u broju aktera koji u njima djeluju. Međunarodni sustav 21. stoljeća nije sustav 1945. godine kada su pet država pobjednica Drugog svjetskog rata postigle konsenzus o potrebi postojanja organa koji bi mogao odobriti uporabu sile te u kojemu bi one imale svoj stalan i zaštićen položaj, uz pravo da njihov negativan glas o meritornim pitanjima onemogući svako djelovanje Vijeća sigurnosti Ujedinjenih naroda protivno njihovim interesima. Danas se često među različitim akterima u međunarodnoj zajednici može čuti poziv za reformom Ujedinjenih naroda te se naglašava kako je to jedini način koji može osigurati njeno funkcionalno djelovanje.[[2]](#footnote-2) Proces reformi, a tu se najčešće spominje reforma Vijeća sigurnosti, je gotovo svaki put dio dnevnog reda redovitih zasjedanja Opće skupštine.[[3]](#footnote-3) Pitanje ravnomjerne zastupljenosti te povećanje članstva Vijeća sigurnosti postala je nezaobilazna točka svake rasprave u okviru redovitih zasjedanja Opće skupštine, ali ta zasjedanja nisu značajno doprinijela razvoju situacije. Sve veći broj autora ističe nezadovoljstvo *statusom quo* u Vijeću sigurnosti. Primjerice, Brzezinski ističe kako bi se ˝…ubrzo dosada nedodirljiv 70-godina star sustava UN-ovog Vijeća sigurnosti sa samo pet država stalnih članica mogao percipirati nelegitimnin.˝[[4]](#footnote-4) Nezadovoljstvo stavkama Povelje Ujedinjenih naroda, koje za pet država osigurava status stalnih članica Vijeća sigurnosti te pravo veta, postoji od trenutka pisanja Povelje Ujedinjenih naroda. Nakon nesporazuma na relaciji Velike Britanije, SAD-a i tadašnjeg SSSR-a tokom pregovora oko Povelje Ujedinjenih naroda 1945. godine u kojemu je u zadnjem trenutku Rooseveltov bliski suradnik Harry Hopkins u razgovoru s Josipom Visarionovičem Staljinom te Vječeslavom Molotovom uspio postići kompromisni dogovor. Taj kompromis, kao i sama ideja veta, nije bio po volji izaslanicima drugih država na konferenciji u San Franciscu te je nakon iscrpne rasprave i govora američkog senatora Conallya čija glavna napomena je bila kako ˝Možete otići kući, ukoliko želite, i javiti kako ste pobijedili veto… Ali isto tako možete reći, 'Poderali smo povelju' ˝, nakon čega je uzeo svoju kopiju, poderao ju i bacio ostatke papira na pregovarački stol. Tada je odlučeno s 20 glasa za, 10 protiv, 15 suzdržanih i 5 neprisutnih, da se zadrži pravo veta.[[5]](#footnote-5) 1965. godine Vijeće sigurnosti je svoju jedinu promjenu prošlo modifikacijama Članaka 23 i 27, kojom je povećan njen ukupni broj s 11 na 15 članica te je reguliran način glasanja, bez uplitanja u pravo veta stalnih članica Vijeća sigurnosti, tako da je potrebna većina država za donošenje odluka uzimala u obzir proširenje Vijeće sigurnosti. Temeljem ove promjene omogućena je veća participacija drugih država u radu Vijeća sigurnosti te je omogućeno da države iz svih regija svijeta budu maksimalno zastupljene, ali nije ojačana unutarnja kohezija i djelotvornost Vijeća sigurnosti.[[6]](#footnote-6) Nedugo nakon prve reforme Vijeća sigurnosti ponovno se počelo raspravljati o potrebama za nove modifikacije, čime je moguće zaključiti da promjena utemeljena isključivo na proširenju, bez utjecaja na koheziju, funkcionalnost i efikasnost Vijeća sigurnosti, već 1965. nije ostvarila željeni utjecaj.[[7]](#footnote-7)

1. Analiza postojećih rješenja

Najozbiljniji pokušaj sistematizacije problema te predlaganje konkretnih ideja za reformu sustava Ujedinjenih naroda predložena je nakon inicijative Glavnog tajnika Ujedinjenih naroda Kofija Annana te iznošenje prijedloga stručne skupine koja je djelovala uz njegovu potporu 2004. i 2005. godine. Većina literature izdana nakon tog perioda temelji se na izvješćima te radne skupine te se fokusira upravo na taj dokument, primjerice Weiss ističući ideje reforme Vijeća sigurnosti se fokusira isključivo na modele koje je predložila prethodno navedena stručna skupina. Model A predlaže proširenje Vijeća sigurnosti priključivanjem šest država stalnih članica Vijeća sigurnosti te tri nestalne članice s trajanjem mandata od dvije godine. Unutar ovog modela se predlaže i uzima u obzir geografski položaj država u Vijeću sigurnosti, tako da bi Afrika trebala imati dvije države stalne članice Vijeća sigurnosti. Model B predlaže priključivanje osam novih država nestalnih članica, ali s mandatom od četiri godine koji bi se mogao ponoviti te jednom državom s mandatom u trajanju od dvije godine. Model A predviđa da nove države stalne članice nemaju pravo veta, dok Model B zagovara proširenje Vijeća sigurnosti isključivo nestalnim članicama.[[8]](#footnote-8)

Budući da oba modela sugeriraju povećanje Vijeća sigurnosti na 24 države članice, rasprave moguće reforme Vijeća sigurnosti svode se na razmatranje koje bi države trebalo priključiti. Prema originalnoj koncepciji Vijeća sigurnosti kao organu Ujedinjenih naroda kojemu je glavni cilj održavanje mira i sigurnosti, bilo bi potrebno priključiti države koje su sposobne financijski i vojno značajnije sudjelovati u tim operacijama.[[9]](#footnote-9) Jedan od jednostavnijih prijedloga je bio da se odluči o priključivanju na bazi jačine njihove ekonomske snage ili broju stanovnika, pokušavajući uzeti u obzir kriterij geografske rasprostranjenosti te mogućnost djelovanja u operacijama očuvanja mira. Pitanje je kako bi proširenje postojećeg sastava Vijeća sigurnosti omogućilo lakšu uspostavu međunarodnog mira i sigurnosti. Samim time što je reforma Vijeća sigurnosti i zahtjevi za pravednom zastupljenosti neizostavna točka svakog zasjedanja Opće skupštine Ujedinjenih naroda jasno je kako su preostale države nezadovoljne time što su izostavljene u procesu donošenja ključnih odluka. Učestalo se ističe kako bi povećanje transparentnosti i veća uključenost drugih država mogla prouzrokovati porast povjerenja u institucije Ujedinjenih naroda te bi se konsenzus lakše mogao postići. Pojedini autori ističu kako je jedino pomoću proširenja Vijeća sigurnosti moguće postići pravi multilateralizam, a tu tezu, uz naglasak kako se pomoću proširenja može postići i veći stupanj legitimnosti Vijeća sigurnosti ističu Miljenović i Lapaš.[[10]](#footnote-10)

Ne postoje nikakve garancije da će države biti zadovoljne Modelom A, B ili sasvim različitim modelom koji njima ne omogućuje sudjelovanje u procesu odlučivanja u Vijeću sigurnosti. Između ostaloga, članstvo u Vijeću sigurnosti je i pitanje prestiža što i je razlog zašto se za položaj nestalne članice u Vijeću sigurnosti intenzivno lobira te često koristi mnogo diplomatskog i političkog utjecaja. Nije moguće prethodno utvrditi koji bi bio direktan efekt proširenja Vijeća sigurnosti te bi li samo proširenje pospješilo funkcionalnost i efikasnost tog organa. Postoji sasvim realna mogućnost kako bi se proširenjem moglo uzrokovati dodatno nezadovoljstvo, koje bi moglo biti i štetnije nego li trenutni *status quo* koji većina država ako već izrijekom ne prihvaća, ipak svojim kontinuiranim djelovanjem unutar Ujedinjenih naroda *de facto* prihvaća.

Ovo nisu jedine ideje koje postoje o reformi Ujedinjenih naroda, ali u radnim dokumentima i objavljenim prijedlozima rezolucija država članica većina promjena temelji se na gore navedenim modelima, dok se pitanju modifikacije ili uklanjanja veta rijetko prilazi. P. Kennedy to obrazlaže tvrdnjom kako ˝Ideje koje se fokusiraju na proširenje Vijeća sigurnosti imaju veću šansu za postizanje širokog konsenzusa – ili bar izazivaju manju opoziciju – nego li različiti prijedlozi koji bi mogli ugroziti sveti, čvrsto ukorijenjeni veto. ˝[[11]](#footnote-11) Od drugih ideja, za koje P. Kennedy ne smatra da imaju veliku vjerojatnost uspjeha, ističe kako je moguće ublažiti veto tako da rezolucija u Vijeću sigurnosti ne prođe tek ukoliko dvije stalne članice negativno glasaju za nju, a za tu ideju se posebno zalaže ukoliko bi se novim državama stalnim članicama omogućilo pravo veta. Ujedno naglašava kako bi veto trebao biti korišten samo ukoliko ne postoji apsolutno nikakva druga prihvatljiva opcija te kako je veto i trebao služiti isključivo za obranu vitalnih nacionalnih interesa.[[12]](#footnote-12)

Svakako treba izbjeći da reforma Vijeća sigurnosti predstavlja svrhu sebi samoj ili da se putem te reforme pokuša udovoljiti potrebi za prestižnom pozicijom pojedinih država članica. Reforma utemeljena na bazi proširenja posljednji puta nije doprinijela stabilizaciji i većoj efikasnosti Vijeća sigurnosti, što je moguće vidjeti i analizom broja konflikata u međunarodnim odnosima prije, odnosno poslije proširenja.

U Tablici 1 je moguće vidjeti pregled broja konflikata, broja žrtava te ocjenu intenziteta konflikata temeljem analize CSP-a[[13]](#footnote-13), koji je pregledao te kategorizirao sve konflikte od 1945. do 2013. godine. Iz tablice se jasno može vidjeti kako reforma Ujedinjenih naroda 1965. godine nije smanjila broj žrtava u konfliktima niti je, prema kategorizacija CSP-a, smanjila njihov intenzitet te je u periodu nakon reforme Vijeća sigurnosti čak došlo i do porasta broja konflikata.

Tablica 1: Broj i intenzitet konflikata od 1945. do 2013. Godine

|  |  |  |  |
| --- | --- | --- | --- |
| ***Razdoblje*** | ***Broj konflikata*** | ***Broj žrtava*** | ***Prosječni intenzitet*** |
| *1945. – 1964.* | 96 | 9 766 000 | 2,3 |
| *1965. – 1985.*  | 110 | 10 970 850 | 2,7 |
| *1986. – 2013.* | 126 | 6 196 250 | 2,02 |

Izvor: Internet stranica CSP-a, <http://www.systemicpeace.org/warlist.htm>, pregledano 9.3.2015.

Problem nije u tome što druge države članice Ujedinjenih naroda ignoriraju rezolucije Vijeća sigurnosti, već u tome što o mnogim trenutnim sukobima stalne članice Vijeće sigurnosti imaju potpuno suprotstavljene stavove. U trenutno dva medijski eksponirana konflikta, prvi od kojih je građanski rat u Siriji, koji je prouzrokovao već 200 000 žrtava, a drugi konflikt Ukrajine i separatista potpomognutih od strane Rusije u kojemu je stradalo više od 5000 ljudi. Prilikom iznošenja tih podataka nužno je napomenuti kako se mnogi drugi negativni aspekti koji svaki konflikt prouzrokuje nedovoljno uzimaju u obzir. Ekonomija te države, koja se mora prilagoditi na potrebe stvorene nastalim izvanrednim stanjem, ne funkcionira na adekvatan način te oružani sukobi nanose dugoročni problem ekonomskom razvitku te države. Ujedno, postoji opasnost od prelijevanja konflikta na druge države te se pojavljuje problem izbjeglica s ratnih područja koje drugim državama predstavlja dodatni sociološki i ekonomski problem. Izrazitu povezanost suvremenog međunarodnog sustava ističu i Grizold, Tatalović i Cvrtila, koji naglašavaju kako ˝U postojećim civilizacijsko-kulturnim odnosima sigurnost ima univerzalni sadržaj, koji se jasno iskazuje u totalnosti zahvaćanja i preplitanja svih područja u određenom društvu (gospodarskoga, političkoga, socijalnoga, ekološkoga, vojno-obrambenog i drugih područja), te u sve većoj povezanosti i međusobnoj ovisnosti globalnog društva. ˝[[14]](#footnote-14) Izostanak konsenzusa unutar Vijeća sigurnosti o načinu djelovanja u pojedinim konfliktnim situacijama smanjuje, ne samo sposobnost Vijeća sigurnosti da efikasno provodi mir i sigurnost, već i dovodi u pitanje funkcionalnost Ujedinjenih naroda kao sustava kolektivne sigurnosti.

Trenutno djelovanje Ujedinjenih naroda sudeći po pojedinim elementima podsjeća na koncept organizacije Lige naroda, a Kissinger originalne misli idejnog tvorca te organizacije interpretira da: ˝Tako sastavljena Liga naroda, vođena ovakvim pristupom, rješavala bi krize bez rata, rekao je Wilson na mirovnoj konferenciji 14. veljače 1919.: '… u svim dijelovima toga instrumenta (međunarodnog ugovora) prvenstveno se oslanjamo na veliku snagu, a to je moralna snaga svjetskog javnog mnijenja, pročišćujući i snažan utjecaj javnosti … te će sve što uništava svjetlost potpuno uništiti neodoljivo svjetlo sveopće svjetske osude.' Očuvanje mira više neće biti određeno tradicionalnom računicom snage, već svjetskim konsenzusom potpomognutim mehanizmom nadgledanja. Univerzalna grupacija mahom demokratskih nacija činit će ˝mirovnog skrbnika˝, te tako zamijeniti stari sustav ravnoteže snaga i saveza. ˝[[15]](#footnote-15)

Neuspjeh Lige naroda nije isključivo uzrokovan tim čimbenicima, ali svakako vrijedi istaknuti kako se sve češće javlja usporedba Ujedinjenih naroda s Ligom naroda po pitanju neefikasnosti u zaustavljanju sukoba.[[16]](#footnote-16) Indikativna je izjava ruskog predsjednika Vladimira Putina da ˝Osnivači Ujedinjenih naroda su razumjeli kako odluke koje utječu na rat i mir se mogu dogoditi samo konsenzusom te je sa suglasnošću SAD-a uspostavljeno pravo veta stalnih država članica Vijeća sigurnosti u Povelji Ujedinjenih naroda. Na ovoj izrazitoj mudrosti već desetljećima počiva stabilnost međunarodnih odnosa. Nitko ne želi da Ujedinjeni narodi pretrpe sudbinu Lige naroda, koja je pretrpjela kolaps zbog nedostatka pravog autoriteta. To bi ponovno bilo moguće ukoliko utjecajne zemlje zaobiđu Ujedinjene narode te poduzmu vojne akcije bez odobrenja Vijeća sigurnosti.˝[[17]](#footnote-17) Iz te se izjave se jasno može iščitati nespremnost Rusije na reformu koja bi uključivala redefiniranje njenog položaja unutar Vijeća sigurnosti ili redefiniranje veta. Ruski predsjednik kao znatno veći problem sigurnosti međunarodne zajednice vidi individualno djelovanje izvan postojećeg okvira, nego li situaciju koja je ozbiljna prijetnja međunarodnom miru i sigurnosti. U trenucima gdje se pozivanjem na Povelju Ujedinjenih naroda pokušava opravdati inertnost i nedostatak konsenzusa, moguće je prisjetiti se Aronove teze kako ˝Tko je zamišljao da jamči mir tako što izjavljuje kako je rat suprotan zakonima, bio je nalik na liječnika koji bi zamišljao da liječi bolesti tako što izjavljuje da su suprotne težnjama čovječanstva.˝[[18]](#footnote-18)

1. Potreba za reformom

Jedno od osnovnih smjerova istraživanja ovog problema je pogled u povijesne događaje koji su ne samo ugrozili unutrašnju sigurnost država u sukobu, nego su prijetili kolektivnoj sigurnosti. Ti se problemi nisu riješili unutar Vijeća sigurnosti već su se oružani sukobi nastavili dovoljno dugo da nastane humanitarna kriza, podvojena mišljenja unutar samih Ujedinjenih naroda, i ulaganja veta na rezolucije koje bi pomogle rješenju istog problema. Prema ideji koja je vladala tijekom samog osnivanja Ujedinjenih naroda, strah od sljedećeg velikog rata, koji bi nadmašio razornost i broj žrtava, uzrokovao brojne ekonomske i humanitarne krize do razine da bi oporavak od istih bio jedva moguć, je ubrzano rastao među svim državama svijeta. Pri osnivanju organizacije koja će to spriječiti povjerenje je dano u ruke pet država za koje se smatralo da mogu odlučivati o kolektivnom miru i sigurnosti. Upravo zato Butler ističe značaj Vijeća sigurnosti: ˝Vijeće sigurnosti je jedini organ Ujedinjenih naroda čije su odluke apsolutno obvezne za sve članice. Odluke Vijeća sigurnosti imaju težinu i autoritet prava.˝[[19]](#footnote-19) Ujedno se ističe kako je uloga Vijeća sigurnosti danas gotovo usporediva sa zakonodavnom, pa pojedini autori poput Farralla smatraju kako Vijeće sigurnosti pri tumačenju pojedinih povreda ujedno ima određeni oblik i zakonodavne i sudske ovlasti.[[20]](#footnote-20) Sudske ovlasti je moguće iščitati utvrđivanjem povrede Povelje Ujedinjenih naroda te donošenjem rezolucija protiv države koja je predmet spora, a oblik zakonodavne u pripisivanju sankcija državama, kojih se sve druge članice organizacije Ujedinjenih naroda moraju pridržavati.[[21]](#footnote-21)

Svakako treba izbjeći bilo kakvo poistovjećivanje situacija danas s onima prilikom osnivanja Ujedinjenih naroda te zanemarivanje svih situacija koje su u proteklih nekoliko godina eskalirale u svijetu, a sve to jasno iskazuje da situacija onda i situacija danas nikako nisu slične, naime, nije samo politička karta ta koja se do današnjice promijenila, već i cijela međunarodna zajednica. Povelja Ujedinjenih naroda nije predvidjela sve sukobe koji se odvijaju danas. Predvidjela je mogućnost svjetskog rata kojeg je apsolutno morala spriječiti, ali nije predvidjela razvoj i drugačije oblike konflikata. U današnjem razmatranju reforma Ujedinjenih naroda, tj. Vijeća sigurnosti apsolutno je neizostavna za samu organizaciju. U tom kontekstu je značajna i Tatalovićeva analiza u kojoj zaključuje kako ˝Kraj hladnog rata postavio je UN pred nove izazove u rješavanju oružanih sukoba. Premda Povelja UN-a predviđa uporabu mehanizama za rješavanje etničkih sukoba, postupak njihova rješavanja nije dovoljno razrađen. Stoga ne iznenađuje što UN nije bio osobito učinkovit u rješavanju nekih etničkih sukoba… ˝[[22]](#footnote-22)

Oružani sukob u Siriji, prema dokumentaciji Siran Observatory for Human Rights, odnio je 210 060 života u zadnje 4 godine, koliko je trajao sukob protiv režima Bashara al-Assada.[[23]](#footnote-23) U Vijeću sigurnosti se pokušalo izglasati četiri prijedloga rezolucije, od kojih je prvi bio 2011. godine, sastavljen od strane Velike Britanije, Francuske, Njemačke i Portugala, a u kojem je između ostalog zatraženo neposredno zaustavljanje svih oružanih napada, i propuštanje humanitarne pomoći. Prijedlog je došao na dnevni red Vijeća sigurnosti te nije uspješno izglasan s 9 glasova za, 4 suzdržanih te 2 glasa protiv (Ruska federacija i Narodna republika Kina)[[24]](#footnote-24). Slijedeća dva prijedloga rezolucije predlažu isto što i prvi prijedlog uz poziv da se osigura siguran povratak izbjeglicama, s ista dva glasa protiv, dok četvrti prijedlog traži da se odgovorne strane izvedu pred Međunarodni kazneni sud, također s ista dva glasa protiv te tako niti jedna rezolucija nije uspješno izglasana.

Nedavno eskalirana kriza u Ukrajini je predočila krhkost sustava kolektivne sigurnosti i organa koji istu održava, kada nakon nezamislivih događaja, do Vijeća sigurnosti nije došlo ništa drugo doli pismo od strane stalnog predstavnika Ukrajine u Ujedinjenim narodima koji poziva, između ostalog, na zaustavljanje svih sukoba, poštivanje teritorijalnog integriteta Ukrajine i proglašenjem referenduma održanog na Krimu[[25]](#footnote-25) nevažećim. Tom su se prilikom države članice Vijeća sigurnosti izjasnili s 13 glasova za, jednim suzdržanim (Narodna republika Kina) te jednim glasom protiv (Ruska federacija)[[26]](#footnote-26). Nakon i prije gore spomenutog pisma nijedan prijedlog koji bi pridonio rješavanju krize u Ukrajini nije podnesen do trenutka pisanja ovog rada.

Oružani sukob između Sjevernog Vietnama i Južnog Vietnama, danas znan kao Vijetnamski rat od svog početka 1954. godine, koji je odnio oko 2 milijuna ljudskih života i do svog kraja 1975. godine, nikad nije dobio prijeko potrebnu pozornost Vijeća sigurnosti. Situacija u Palestini je nemali broj puta bila na dnevnom redu Vijeća sigurnosti, pozivajući na zaustavljanje širenja izraelskih vojnih snaga, njihova napredovanja prema palestinskom teritoriju, također pozivanje na priznavanje ilegalnih aktivnosti od strane Izraela prilikom okupiranja gradova unutar granica Palestine, kršenje međunarodnog prava, a uz sve to i nepoštivanje međunarodnog humanitarnog prava. Sve prethodno navedeno je svaki put iznova rezultiralo negativnim glasom od strane Sjedinjenih Američkih Država počevši od 1967. godine, pa do trenutka pisanja ovog rada.

U Tablici 2 je dan prikaz korištenja veta te je bitno ukazati na djelovanje SSSR-a, koji je u prvom desetljeću djelovanja Ujedinjenih naroda veto upotrijebio čak 57 puta. To ukazuje na činjenicu da nakon svake veće promjene u dinamici međunarodnih odnosa je potreban određeni period prilagodbe prije uspostave konsenzusa najvećih sila, u ovom slučaju pet stalnih članica Vijeća sigurnosti. Potrebno je istaknuti kako je SAD od 1987. do 1991. godine pravo veta upotrijebio čak 15 puta, što dodatno potkrepljuje prethodno navedeni argument da s promjenom dinamike međunarodnih odnosa[[27]](#footnote-27) se teže pronalazi konsenzus među stalnim članicama Vijeća sigurnosti te samim time je češća upotreba prava veta.

Tablica 2: Upotreba prava veta od strane država stalnih članica Vijeća sigurnosti

|  |  |  |  |  |  |
| --- | --- | --- | --- | --- | --- |
| *Razdoblje do 1991.* | **SAD** | **VELIKA BRITANIJA** | **FRANCUSKA** | **SSSR[[28]](#footnote-28)** | **KINA** |
| *1945.-1956.* | 0 | 2 | 2 | 57 | 0 |
| *1957.-1966.* | 0 | 1 | 0 | 21 | 0 |
| *1967.-1976.* | 18 | 9 | 4 | 5 | 1 |
| *1977.-1986.* | 32 | 12 | 8 | 6 | 0 |
| *1987.-1991.* | 15 | 5 | 2 | 0 | 0 |
| *1992.-2015.* | 14 | 0 | 0 | 11 | 8 |

Izvor: Službena stranica Ujedinjenih naroda, <http://research.un.org/en/docs/sc/quick>, pregledano 1.3.2015.

Isto tako je značajno pregledati u koju svrhu se veto koristio, a od osobitog interesa je slučaj SSSR-a koji je veto u prvom desetljeću postojanja Ujedinjenih naroda upotrijebio čak 57 puta, često puta za pitanja koja uopće ne možemo smatrati od vitalnog nacionalnog interesa.

Tablica 3: Upotreba veta od strane SSSR-a od 1945. do 1991.

|  |  |  |  |  |
| --- | --- | --- | --- | --- |
| Sveukupan broj  | Blokiranje ulaska novih članica | Hladnoratovski incidenti (oružani sukobi i naoružanje) | Građanski ratovi  | Ostalo |
| 89 | 35 | 30 | 10 | 14 |

Izvor: Službena stranica Ujedinjenih naroda, <http://research.un.org/en/docs/sc/quick>, pregledano 1.3.2015.

Kao što je moguće vidjeti u Tablici 2, Francuska i Velika Britanija nisu koristile veto u zadnja dva desetljeća, što pokazuje i njihovu manju ulogu u očuvanju međunarodnog mira i sigurnosti, ali i ponašanje unutar Vijeća sigurnosti koje omogućuje drugim državama lakši konsenzus oko ključnih pitanja. Rusija je država koja je koristila veto kada je direktno bila stranka u sporu u pitanju Ukrajine, Kina veto koristi na različitom broju pitanja nakon što je od 1945. do 1991. pravo veta iskoristila tek jednom, dok SAD nakon 1992. je pravo veta iskoristio čak 9 puta za zaštitu interesa Izraela.

Tablica 4: Upotreba veta stalnih članica Vijeća sigurnosti 1992.-2015.

|  |  |  |  |
| --- | --- | --- | --- |
| **SAD** | 14 | Zaštita državnih interesa, zaštita interesa država saveznica | Pitanje Palestine – 9Ostalo - 5 |
| **RUSIJA** | 11 | Zaštita interesa država saveznica, zaštita državnih interesa, direktna strana u sporu | Pitanje Sirije - 4Pitanje Ukrajine - 1Ostalo - 6  |
| **KINA** | 8 | Zaštita interesa država saveznica  | Pitanje Sirije – 4Situacija u Makedoniji – 1Burma/Myanmar – 1Ostalo (Pitanje mira i sigurnosti u Africi i Srednjoj Americi) - 2 |

Izvor: Službena stranica Ujedinjenih naroda, <http://research.un.org/en/docs/sc/quick>, pregledano 1.3.2015.

Svaka od pet velikih sila, stalnih članica Vijeća sigurnosti brani interese svoje države i saveznika pod svaku cijenu, sprječavajući svaku rezoluciju koja bi mogla negativno utjecati na te interese, a koja će doći na dnevni red Vijeća sigurnosti, koristeći svoje pravo veta. Time će se sve više povećavati broj neriješenih pitanja pred Vijećem sigurnosti.

1. Značaj promjene Povelje Ujedinjenih naroda

Povelja Ujedinjenih naroda, kao što je naglašeno i na početku ovog rada, doživjela je manji broj promjena koje nisu imale utjecaj na postojeći odnos snaga niti su zahtijevale veće ustupke od glavnih aktera. Analizom dosadašnje tri promjene Povelje Ujedinjenih naroda, moguće je ustvrditi kako je prilikom prve izmjene 1965. godine prihvaćeno kako porastom članstva u Ujedinjenim narodima je potrebno proširiti mogućnost djelovanja svih članica u Ekonomskom i socijalnom vijeću i Vijeću sigurnosti. U skladu s time je izmjenom članka 23. omogućeno prvo proširenje Vijeća sigurnosti s 6 na 10 nestalnih članica, a člankom 21. je redefinirana potrebna većina prilikom glasanja te su postavljeni geografski kriteriji zastupljenosti[[29]](#footnote-29) prilikom odabira nestalnih članica Vijeća sigurnosti. Izmjenom članka 61. omogućeno je proširenje Ekonomskog i socijalnog vijeća s 18 na 27 članica.[[30]](#footnote-30) Naknadno je, radi većeg interesa za rad organa Ujedinjenih naroda ponovno proširen sastav Ekonomskog i socijalnog vijeća na 54 članice.[[31]](#footnote-31) Zadnji amandman Povelji Ujedinjenih naroda se izravno nadovezuje na ispravak nelogičnosti nastale prethodnim izmjenama, pa se tako u članku 109. izmijenila potrebna većina država članica Vijeća sigurnosti za moguće ratifikacije ili preispitivanje Povelje UN-a.[[32]](#footnote-32)

Svaka od ovih promjena nije utjecala značajno na položaj država stalnih članica Vijeća sigurnosti niti je direktno predstavljala opasnost njihovom položaju. Bitno je napomenuti kako niti za te minimalne promjene nije postojala naznačena privola država stalnih članica Vijeća sigurnosti, već su temeljem akumuliranog nezadovoljstva i težnjom za promjenom bili prisiljeni prihvatiti promjene. Kao što ističe Luck, promjene Vijeća sigurnosti i Ekonomskog i socijalnog vijeća, temeljem rasprave u Općoj skupštini bile su bez potpore pet država stalnih članica Vijeća sigurnosti, koje su uporno ponavljale svoj zahtjev za više vremena kako bi se o tom pitanju mogli dodatno konzultirati. U konačnici su u Općoj skupštini svih pet država stalnih članica glasala protiv proširenja Ekonomskog i socijalnog vijeća, a samo je Kina glasala za proširenje Vijeća sigurnosti. Potrebno je istaknuti kako nikada nakon što je amandman usvojen u Općoj skupštini nije došlo do toga da promjena Povelje nije u konačnici usvojena. Kao jedan od glavnih razloga moguće je istaknuti kako su koristi od takve odluke premali u odnosu na političke gubitke koje bi prouzročilo blokiranje odluke koju je donijelo više od dvije trećine država članica Ujedinjenih naroda. [[33]](#footnote-33) Attina vjeruje kako je jedan od ključnih elemenata koji je pokrenuo proces reforme, a koje države stalne članice Vijeća sigurnosti nisu predvidjele je proces dekolonizacije tako da u Općoj skupštini većinu tvore upravo te ''nove'' države koje koriste UN kao glavno sredstvo širenja poruka koje izražavaju njihovu želju za ekonomskim razvojem te nezadovoljstvo s postojećim sustavom.[[34]](#footnote-34)

Bilo bi znatno efikasnije da se reforma Vijeća sigurnosti pokuša provesti temeljem rezolucije u Općoj skupštini, koja iako nije pravno obvezujuća, ima veliku vrijednost kada je u pitanju politički i moralni kapital koje bi stalne članice Vijeća sigurnosti morale prepoznati. U praksi se promjena Povelje Ujedinjenih naroda uglavnom događala temeljem nekolicine lako prepoznatljivih procesa. Prva faza procesa je akumulacija rastućeg nezadovoljstva oko pojedinog problema ili pitanja, poput nezadovoljstva nedovoljnom participacijom u radu organa Ujedinjenih naroda poput Vijeća sigurnosti i Ekonomskog i socijalnog vijeća. Unutar te faze bi se kroz neformalne razgovore te unutar rada stalnih odbora Opće skupštine predlagala potencijalna rješenja te bi se pokušavalo pronaći kompromis prihvatljiv svim stranama. Ovaj proces karakteriziraju česte izjave čelnika država oko potrebe za reformom te se formiraju različite interesne skupine država koje pokušavaju usuglasiti zajednička stajališta koje služe kao osnova zajedničkog djelovanja. Druga faza, nakon opsežnih priprema i konzultacija, je uvrštavanje te teme na dnevni red Opće skupštine te donošenje rezolucije na tu temu.[[35]](#footnote-35) Ukoliko je priprema kvalitetno izvršena, u ovoj fazi je potrebno tek vidjeti izjašnjavanje država stalnih članica Vijeća sigurnosti, bez čije konačne ratifikacije niti jedna promjena Povelje ne može biti izvršena. Treća i zadnja faza je ratifikacija amandmana u parlamentima država članica nakon što je donesena deklaracija u Općoj skupštini. Temeljem prethodno iznesenih argumenata moguće je zaključiti kako je ta faza uglavnom od protokolarnog značaja te je teško predvidiva mogućnost da bi države članice Vijeća sigurnosti odbile izvršiti ratifikaciju nakon donesene rezolucije koju je podržala dvotrećinska većina država članica Ujedinjenih naroda u Općoj skupštini.

Trenutni proces reforme Ujedinjenih naroda se već dugi niz godina nalazi u međufazi koju je izrazito teško konkretno odrediti. Postoji želja velike većine država članica da se potakne proces promjena te je pitanje ravnomjerne zastupljenosti i povećanje članstva Vijeća sigurnosti predmet svakog redovitog zasjedanja Opće skupštine, ali akumulirano nezadovoljstvo nije rezultiralo rezolucijom u Općoj skupštini, već dugotrajnim zastojem pregovora u kojemu dolazi do sve većeg naglašavanja razilaženja interesa suprotstavljenih interesnih skupina. Najaktivnije u ovom procesu čak nisu niti države stalne članice Vijeća sigurnosti, već među drugim članicama ne postoji jasan konsenzus oko toga kako bi Vijeće sigurnosti trebalo reformirati. Većina se vodi prethodno predstavljenim modelima A i B, a posebno države koje su značajno ekonomski i politički ojačale preferiraju model A te međusobno podupiru svoje kandidature za pozicije stalnih država članica Vijeća sigurnosti. Temeljem toga su nastali manje interesne skupine država koje pokušavaju zajedničkim djelovanjem osigurati privilegiran položaj u slučaju zaokreta pregovora i ranijeg provođenja reformi. Zanimljiv je primjer država G-4[[36]](#footnote-36), koje isto tako podržavaju međusobne kandidature za stalno članstvo u Vijeću sigurnosti te predstavljaju, s ekonomske i političke perspektive, u slučaju proširenja Vijeća sigurnosti, vrlo vjerojatne kandidate za pozicije novih stalnih članova Vijeća sigurnosti. Pitanje proširenja, ali i ovlasti i načina djelovanja Vijeća sigurnosti je trenutno jedno od ključnih pitanja za koje je Hyvarinen već nakon prijedloga prvih modela 2005. godine istaknuo kako iziskuje mnogo političke energije država uključenih u raspravu te kako rasprava o tim pitanjima onemogućuje raspravu o drugim značajnim temama.[[37]](#footnote-37)

Dodatni je problem što prejudiciranjem rješenja sličnom modelu A G-4 i slične interesne skupine odmah vrlo teško mogu okupiti potporu većine u Općoj skupštini. Države G-4 su u listopadu 2013. u pismu naslovljenom Glavnom tajniku ponovno iznijeli svoja stajališta u kojoj međusobno podupiru kandidature za stalno članstvo, naglašavaju potrebu za većom uključenošću država Afrike i kao stalne i kao nestalne članice Vijeća sigurnosti te pozivaju na hitnost reformi Vijeća sigurnosti koje se već neuspješno pokušava provesti nakon 70 godina postojanja Ujedinjenih naroda.[[38]](#footnote-38) Velika većina ovih argumenata, pored njihovog međusobnog podupiranja stalnog članstva, imaju visok stupanj korelacije s idejama prezentiranima u modelu A iz izvještaja radne skupine o mogućnosti reforme iz 2004., a koje su navedene u prethodnom poglavlju rada. Nezadovoljstvo prejudiciranim rješenjima, pored smanjenja podrške sveukupnom procesu reforme sustava Ujedinjenih naroda, ujedno i stvara izražen antagonizam među drugim državama članicama Ujedinjenih naroda, koje kao izravnu reakciju na te događaje formiraju različite suparničke blokove u kojima pokušavaju promovirati vlastite interese. Države G-4 pored proširenja Vijeća sigurnosti time da postanu stalne članice ne samo što se ne zalažu za redefiniranje veta, nego vjeruju kako bi se putem kompromisa moglo pronaći adekvatno rješenje koje bi u budućnosti moglo i njima dati pravo na uporabu veta. Niti u jednom dokumentu nisu potvrdili dosljednost ideji modela A kako nove stalne članice Vijeća sigurnosti ne bi trebale imati pravo veta. Runjić ističe i kako ˝Mnogi pisci ističu teške prepreke na putu skupine G-4 prema ostvarenju svog cilja: osiguranje potrebnih 128 glasova koje je još uvijek upitno, snažno protivljenje Kine stalnom mjestu Japana, stav SAD-a koji eventualno dopušta jedno do dva nova stalna mjesta i još toliko novih nestalnih mjesta, što znači da proširenje do 19 – 20 članova te na kraju cijela lista kandidata za predviđena dva afrička stalna mjesta (Egipat, Libija, Južna Afrika, Nigerija i Senegal). ˝[[39]](#footnote-39)

Interesna skupina unutar Ujedinjenih naroda koja svojim djelovanjem pokušava onemogućiti ideje G-4, Uniting for Consensus (UfC)[[40]](#footnote-40), svojim samim postojanjem predstavlja jasan indikator kako pretenzijom za pozicijama stalnih članica Vijeća sigurnosti i upornim isticanjem svoje kandidature je stvorena izrazita podjela unutar Ujedinjenih naroda koja dodatno usporava proces reformi. Lee ističe kako ove države smatraju da već dugo vremena nemaju dovoljno priznanja za svoje djelovanje u međunarodnim odnosima te su zato sklone prijedlogu povećanja broja nestalnih članica, s time da postoji mogućnost da se stvore pozicije u Vijeću sigurnosti koji bi trajali 5 ili 10 umjesto 2 godine.[[41]](#footnote-41) Ujedno postoji interesna skupina afričkih država fokusirana oko C 10 koja se zalaže da s afričkog kontinenta bude zastupljeno dvije države stalne članice Vijeća sigurnosti te 5 nestalnih.[[42]](#footnote-42) Ova interesna skupina nema javno izneseno konkretno stajalište oko toga koje bi države trebale postati stalne članice Vijeća sigurnosti te to predstavlja jednu od ključnih prepreka njihovom efikasnijem djelovanju. Postoje i druge interesne skupine, koje uglavnom nemaju tako izraženog utjecaja.[[43]](#footnote-43) Promatrajući popise država uključene u različite interesne skupine, moguće je vidjeti kako su u pitanju reforme Vijeća sigurnosti različita stajališta zauzeli čak i originalne države osnivačice Grupe 77, koja su u Općoj skupštini uglavnom o ključnim pitanjima zajednički nastupali.[[44]](#footnote-44)

1. Analiza rezolucija Opće skupštine o reformi Vijeća sigurnosti

Ukupno je na temu Pitanja ravnomjerne zastupljenosti i povećanje članstva Vijeća sigurnosti doneseno pet rezolucija, od kojih su prve dvije, donesene 1963. godine te koje su prouzrokovale jedinu ostvarenu reformu Vijeća sigurnosti, već detaljno prethodno objašnjene. Na redovnom zasjedanju 1993. godine donesena je rezolucija A/RES/47/62, koja je utvrdila potrebu za reformom Vijeća sigurnosti. Potrebno je naglasiti kako je u rezoluciji naglašeno djelovanje u skladu s Poveljom Ujedinjenih naroda, uz naglasak na članak 23, ali i kako je posebno naglašena ravnopravnost svih naroda Ujedinjenih naroda. Ova rezolucija nije ponudila nove ideje ili mogućnosti reforme Vijeća sigurnosti, ali je nezadovoljstvo kulminiralo do razina da su druge države članice Ujedinjenih naroda naglasile kako je potrebno analizirati rad Vijeća sigurnosti, odnosno kako bi se proširenjem i uključivanjem novih članica mogao povisiti stupanj efikasnosti i funkcionalnosti. [[45]](#footnote-45)

Rezolucija Opće skupštine donesena 1993. godine označava trenutak kada je počeo proces, koji traje i danas, u kojemu se javno iznose problemi vezani za reformom Ujedinjenih naroda. Ta rezolucija odudara od uobičajenih standarda rezolucije Opće sigurnosti, posebno s aspekta što se u preambularnim klauzulama rezolucije jasno zalaže za potrebu rasta efikasnosti Vijeća sigurnosti te kako je, u skladu s promijenjenim okolnostima u međunarodnim odnosima, potrebno napraviti reviziju postojećeg sastava Vijeća sigurnosti.[[46]](#footnote-46) U standardnoj proceduri nije uobičajeno, barem ne u pitanjima ovog stupnja političke osjetljivosti, da se iz preambularnih klauzula može zaključiti kako rezolucija iznosi negativno mišljenje o radu Vijeća sigurnosti. Same operativne klauzule rezolucije, isto kao i u rezoluciji donesenoj prethodne godine, ne predstavljaju nove ideje već naglašavaju potrebu da se o Pitanju ravnomjerne zastupljenosti i proširenju Vijeća sigurnosti ponovno raspravlja i na idućoj sjednici te da se formira radna skupina s ciljem analize svih aspekata tog pitanja.[[47]](#footnote-47)

Posljednja rezolucija na to pitanje ima samo jednu klauzulu, u kojoj se naglašava potreba postojanja širokog konsenzusa oko pitanja reforme Vijeća sigurnosti, odnosno uravnotežene zastupljenosti unutar tog organa. Ujedno je u istoj klauzuli predloženo da se na tu temu više ne donose rezolucije Opće skupštine bez potvrdnog glasa dvije trećine država članica Ujedinjenih naroda. Takva klauzula nije u potpunosti logična jer rezolucije Opće skupštine nisu pravno obvezujuće već imaju savjetodavnu ulogu te s te strane nije razumljivo novonastalo ograničenje, a svaka promjena Povelje Ujedinjenih naroda tako i tako iziskuje dvotrećinsku većinu u Općoj skupštini.

Rezolucije u Općoj skupštini i tada su djelovale isključivo kao sredstvo političke prisile, ali i pokazatelj akumulirane političke snage nezadovoljnih država članica. Jedan od glavnih razloga zašto je veto bio vrlo značajan u početku djelovanja Ujedinjenih naroda je garancija stalnim članicama kako imaju mogućnost spriječiti određene akcije, barem ukoliko su organizirane kroz organe Ujedinjenih naroda. Među pet stalnih članica Vijeća sigurnosti nije vladala klima povjerenja te iako su u Drugom svjetskom ratu imale zajedničkog neprijatelja, trebalo je pronaći instrument koji bi osigurao sprječavanje kolektivne akcije protiv pojedine od tih država. Svakako je potrebno istaknuti Kissingerovu tezu kako ˝Ujedinjeni narodi mogu ispuniti svoju planiranu svrhu isključivo ako stalne države članice Vijeća sigurnosti dijele zajedničku koncepciju svjetskog poretka. ˝[[48]](#footnote-48) Kada države stalne članice Vijeća sigurnosti nemaju zajedničku viziju ili postave zaštitu vlastitih interesa ili interesa svojih saveznika iznad Poveljom definiranog cilja očuvanja međunarodnog mira i sigurnosti, organizacija Ujedinjenih naroda postaje potpuno nedjelotvorna u rješavanju konfliktnih situacija.

1. Zaključna razmatranja

Proces reforme Vijeća sigurnosti neuspješno je započeo rezolucijom Opće skupštine 1963. godine te njenim usvajanjem i modifikacijom Povelje Ujedinjenih naroda 1965. godine. Promjene koje su tada omogućile izmjenu *statusa quo* nisu bile podržane od strane postojećih država stalnih članica Vijeća sigurnosti, a izvjesno je kako ni danas stalne članice Vijeća sigurnosti neće biti katalizator reformi. Reforme predložene rezolucijama 1963. godine u Općoj skupštini dobile su negativan glas ili suzdržanost većine država stalnih članica Vijeća sigurnosti, ali te su iste države odlučile ratificirati promjene Povelje temeljem te rezolucije u svojim nacionalnim parlamentima jer su shvatile kako gubitak koji bi bio prouzročen odbijanjem ratifikacije tih amandmana bi bio značajno veći nego li ratifikacija spomenutih amandmana. Glavna prepreka reformi sustava Ujedinjenih naroda više nije prijetnja veta, niti prijetnja kako bi pet stalnih država članica Vijeća sigurnosti odbijanjem ratifikacije nove Povelje Ujedinjenih naroda mogla destabilizirati sustav. Ključni izazov s kojim se susreće reforma Ujedinjenih naroda danas su postojanje pojedinih blokova država koji pretendiraju na položaje unutar Vijeća sigurnosti kao stalne članice te se protivno njihovim stajalištima okuplja niz država neistomišljenika koji onemogućuju kompromisno rješenje. Dugo vremena se razmatralo kako su Model A i B, predloženi 2004. godine, jedina razumna rješenja nekoliko desetljeća dugim zamrznutim pregovorima oko reforme Vijeća sigurnosti. Oba modela su utemeljena na konceptu proširenja, jednako kao i koncept za koji se zalaže G-4. U takvoj konstelaciji odnosa među državama članicama Ujedinjenih naroda bit će izrazito teško pronaći kompromisno rješenje te su čak i izrazito disciplinirani glasački blokovi unutar Ujedinjenih naroda, poput Grupe 77, u pitanju reforme Vijeća sigurnosti zauzeli suprotstavljene strane. Moguće je zaključiti da je rasprava svedena isključivo na pitanje proširenja Vijeća sigurnosti, koje odgovara pojedinim političkim interesima, ali ne nudi dugoročnu stabilnosti, niti osigurava jačanje funkcionalnosti i efikasnosti Vijeća sigurnosti. U suvremenoj konstelaciji međunarodnih odnosa proširenje Vijeća sigurnosti ne može više koristiti nego li što je koristilo 1965. godine. Odbacivanje kratkoročnih interesa od strane pojedinih država moglo bi značajno unaprijediti djelovanje organizacije Ujedinjenih naroda. Glavna pretpostavka koju je potrebno prihvatiti je kako je potrebno unaprijediti funkcionalnost i efikasnost Vijeća sigurnosti, a to nije moguće razriješiti isključivo njegovim proširenjem. Potrebno je redefinirati ulogu veta, razmotriti kada i u kojim slučajevima je primjereno dozvoliti njegovu upotrebu te reformu Vijeća sigurnosti vratiti na osnovne pretpostavke gdje postoji konsenzus. Konflikti i zanemarivanje njihovog postojanja nisu u skladu s duhom Povelje Ujedinjenih naroda te u suvremenom, međuovisnom sustavu međunarodnih odnosa u slučaju konflikata mnoge druge države snose ekonomske, političke i socijalne posljedice. Nije preporučljivo odmah ukinuti pravo veta te stalno članstvo u Vijeću sigurnosti. Međutim, potrebno je preispitati treba li država imati pravo na upotrebu veta u slučaju kada je sama stranka u sporu te u slučajevima kada dolazi do ekstremnog kršenja međunarodnog humanitarnog prava. Pitanje reforme treba provesti uz najveći mogući stupanj konsenzusa. Ideja proširenja Vijeća sigurnosti bez povećanja njegove učinkovitosti i funkcionalnosti neće pospješiti stabilnost 193 država članica Ujedinjenih naroda niti smiriti krizna žarišta koja na njih utječu. Proširenje bi moglo uzrokovati nezadovoljstvo, koje bi moglo biti i štetnije nego li trenutni *status quo* koji većina država ako već izrijekom ne prihvaća, ipak svojim kontinuiranim djelovanjem unutar Ujedinjenih naroda *de facto* prihvaća.

Literatura:

Attina, Fulvio, The Global Political System, Palgrave Macmillan, New York, 2011.

Aron, Raymond, Mir i rat među narodima, Golden marketing, Zagreb, 2001.

Brzezinski, Zbigniew, Strategic Vision – America and the Crisis of Global Powers, Basic Books, New York, 2012.

Butler, Richard, Reform of the United Nations Security Council, The Penn State Journal of Law and International Relations, Vol. 1, April 2012

Farrall, Jeremy, Does the UN Security Council Compound the Global Democratic Deficit?, Alberta Law Review, Vol. 46, August 2009.

Grizold, Anton, Tatalović, Siniša, Cvrtila, Vlatko, Suvremeni sistemi nacionalne sigurnosti, Fakultet političkih znanosti, Zagreb, 1999.

Hyvarinen, Joy, The 2005 World Summit: UN Reform, Security, Environment and Development, Reciel, 2006.

Kennedy, Paul, The Parliament of Man – The Past, Present and Future of the United Nations, Random House, New York, 2006.

Kissinger, Henry, Diplomacija, Golden marketing, Zagreb, 2000.

Kissinger, Henry, World Order – Reflections on the Character of Nations and the Course of History, Allen Lane, New York, 2014.

(Ed.) Krasno, Jean, International Relations studies and the United Nations, 2003., <http://www.peacepalacelibrary.nl/ebooks/files/373430132.pdf>

Lee, Seryon, The Feasibility of Reforming the UN Security Council: Too Much Talk, Too Little Action?, Journal of East Asia & International Law, Vol.4., September 2011

Meisler, Stanley, United Nations – A History, Grove Press, New York, 2011.

Miljanović, Morana, Lapaš, Davorin, Reform of the United Nations, Contemporary Legal & Economic Issues, April 2011.

Runjić, Ljubo, Reforma Ujedinjenih naroda, Zbornik Pravnog fakulteta u Zagrebu, Vol. 59 Srpanj 2009.

Tatalović, Siniša, Nacionalna i međunarodna sigurnost, Politička kultura, Zagreb, 2006.

Weiss et al., The United Nations and Changing World Politics, Westview Press, Boulder, 2014.

Internet stranica CSP-a, <http://www.systemicpeace.org>

Internet stranica Grupe 77, Popis članica, <http://www.g77.org/doc/members.html>

Internet stranica Siran Observatory for Human Rights, Broj žrtava u sukobu, <http://syriahr.com/en/>

Službene stranice Ujedinjenih naroda, Izvještaj za medije zasjedanja Opće skupštine 7. studenog 2013., <http://www.un.org/press/en/2013/ga11450.doc.htm>

Službene stranice UN-a, Pismo 18. listopada 2013., stalnih zastupnika Brazila, Njemačke, Indije i Japana UN-u, <http://daccess-dds-ny.un.org/doc/UNDOC/GEN/N13/526/23/PDF/N1352623.pdf?OpenElement>

Službena stranica UN-a, Rezolucija A/RES/48/26, <http://www.un.org/documents/ga/res/48/a48r026.htm>

Službena stranica UN-a, Rezolucija A/RES/47/62, <http://www.un.org/documents/ga/res/47/a47r062.htm>

Službena stranica Ujedinjenih naroda, Rezolucija Opće skupštine 1991, <http://daccess-dds-ny.un.org/doc/RESOLUTION/GEN/NR0/186/66/IMG/NR018666.pdf?OpenElement>

Službena stranica Ujedinjenih naroda, Rezolucija Opće skupštine 2847, <http://www.un.org/en/ga/search/view_doc.asp?symbol=A/RES/2847(XXVI)>

Službena stranica Ujedinjenih naroda, Rezolucija Opće skupštine 2101, <http://daccess-dds-ny.un.org/doc/RESOLUTION/GEN/NR0/218/64/IMG/NR021864.pdf?OpenElement>

Službene stranice UN-a, Vijeće sigurnosti, New York: 4. listopada 2011. godine, S/PV.6627, <http://www.un.org/en/ga/search/view_doc.asp?symbol=S/PV.6627>

Službene stranice UN-a, Vijeće sigurnosti, New York: 15. ožujka 2014. godine, S/PV.7138 , <http://www.un.org/en/ga/search/view_doc.asp?symbol=S/PV>.

1. U okviru te promjene povelje izmijenjen je članak 61, kojime je povećano članstvo u Ekonomskom i socijalnom vijeću. [↑](#footnote-ref-1)
2. I u okviru Ujedinjenih naroda se sve češće spominje pitanje reforma, a primjere žalbi pojedinih država članica na nedovoljnu efikasnost u provođenju reformi je moguće naći na: Službene stranice Ujedinjenih naroda, Izvještaj za medije zasjedanja Opće skupštine 7. studenog 2013., <http://www.un.org/press/en/2013/ga11450.doc.htm> , pregledano 29.1.2015. [↑](#footnote-ref-2)
3. Na 69. zasjedanju Opće skupštine to je bilo predstavljeno 119. točkom dnevnog reda pod nazivom Pitanje ravnomjerne zastupljenosti te povećanje članstva Vijeća sigurnosti i povezana pitanja te 121. točkom dnevnog reda pod nazivom Reforma Ujedinjenih naroda:mjere i prijedlozi. Na 68. zasjedanju Opće skupštine ta su se pitanja razmatrala pod 123. točkom dnevnog reda pod nazivom Pitanje ravnomjerne zastupljenosti te povećanje članstva Vijeća sigurnosti i povezana pitanja te pod točkom 125. Reforma Ujedinjenih naroda:mjere i prijedlozi. O prethodno navedenim točkama se raspravljalo već dugi niz godina na redovitim zasjedanjima Opće skupštine. [↑](#footnote-ref-3)
4. Zbigniew Brzezinski, Strategic Vision – America and the Crisis of Global Powers, Basic Books, New York, 2012., Str. 76. [↑](#footnote-ref-4)
5. Stanley Meisler, United Nations – A History, Grove Press, New York, 2011., str. 17.-19. [↑](#footnote-ref-5)
6. U nastavku ovog rada će se kao jedan od ključnih elemenata istaknuti problem veta te će se temeljem analize korištenja veta pokušati utvrditi je li proširenje Vijeća sigurnosti imalo utjecaj na veću djelotvornost Vijeća sigurnosti. Pod povećanjem kohezije i djelotvornosti Vijeća sigurnost podrazumijeva se da ispunjava svoju osnovnu zadaću definiranu Poveljom Ujedinjenih naroda – osiguranje međunarodnog mira i sigurnosti. [↑](#footnote-ref-6)
7. Promjene koje su predložene rezolucijom Opće skupštine, broj 1991, 1963. godine su ratificirane i stupile na snagu 1965. godine, a tema ponovno postaje aktualna s postepenim proširenjem članstva Ujedinjenih naroda. [↑](#footnote-ref-7)
8. Weiss et al., The United Nations and Changing World Politics, Westview Press, Boulder, 2014., str. 145. [↑](#footnote-ref-8)
9. Tako je definirano unutar Povelje Ujedinjenih naroda čiji članak 24 naglašava kako ˝Da bi se osigurala brza i efikasna akcija Ujedinjenih naroda, njihovi članovi povjeravaju Vijeću sigurnosti prvenstveno odgovornost za održavanje međunarodnog mira i sigurnosti i usuglašavaju se da Vijeće sigurnosti djeluje u njihovo ime pri provođenje svojih dužnosti na osnovi ove odgovornosti. ˝ [↑](#footnote-ref-9)
10. Za daljnju razradu te teze vidjeti: Morana Miljanović, Davorin Lapaš, Reform of the United Nations, Contemporary Legal & Economic Issues, April 2011., str. 95. [↑](#footnote-ref-10)
11. Paul Kennedy, The Parliament of Man – The Past, Present and Future of the United Nations, Random House, New York, 2006., str. 253. [↑](#footnote-ref-11)
12. Ibid, str. 252.-254. [↑](#footnote-ref-12)
13. Center for Systemic Peace. [↑](#footnote-ref-13)
14. Anton Grizold, Siniša Tatalović, Vlatko Cvrtila, Suvremeni sistemi nacionalne sigurnosti, Fakultet političkih znanosti, Zagreb, 1999., str. 9. [↑](#footnote-ref-14)
15. Henry Kissinger, Diplomacija, Golden marketing, Zagreb, 2000., str. 43. [↑](#footnote-ref-15)
16. Neuspjeh Lige naroda prouzrokovan je i između ostalog time što nisu niti pristupili svi ključni akteri, slabom prilagodbom aktera koji jesu pristupili sustavu kolektivne sigurnosti u odnosu na napušteni koncept ravnoteže snage te njen najveći neuspjeh u vidu potpune neefikasnosti u sprječavanju i zaustavljanju konflikata. Ujedinjeni narodi su u odnosu na Ligu naroda temeljem mnogih kompromisa okupili sve relevantne aktere, ali mnogi problemi identificirani kod Lige naroda se ponovno pojavljuju u djelovanju Ujedinjenih naroda. [↑](#footnote-ref-16)
17. Čitavu izjavu je moguće pronaći na: <http://www.nytimes.com/2013/09/12/opinion/putin-plea-for-caution-from-russia-on-syria.html?pagewanted=all&_r=0> . Potrebno je istaknuti i kako je prilikom ove izjave Putin u potpunosti zanemario prethodne unilateralne angažmane poput djelovanja NATO-a u Iraku koje isto tako nije imalo podršku Vijeća sigurnosti. [↑](#footnote-ref-17)
18. Raymond Aron, Mir i rat među narodima, Golden marketing, Zagreb, 2001., str. 661.-662. [↑](#footnote-ref-18)
19. Richard Butler, Reform of the United Nations Security Council, The Penn State Journal of Law and International Relations, Vol. 1, April 2012, Str. 27. [↑](#footnote-ref-19)
20. Jeremy Farrall, Does the UN Security Council Compound the Global Democratic Deficit?, Alberta Law Review, Vol. 46, August 2009, Str. 917 [↑](#footnote-ref-20)
21. Ibid., str. 918.-920. [↑](#footnote-ref-21)
22. Siniša Tatalović, Nacionalna i međunarodna sigurnost, Politička kultura, Zagreb, 2006., str. 237. [↑](#footnote-ref-22)
23. Internet stranica Siran Observatory for Human Rights, Broj žrtava u sukobu, <http://syriahr.com/en/2015/02/about-2-millions-killed-and-wounded-in-47-months-and-it-is-still-not-enough/> , pregledano 10.2.2015. [↑](#footnote-ref-23)
24. Temeljem informacija preuzetih s: Službene stranice UN-a, Vijeće sigurnosti, New York: 4. listopada 2011. godine, S/PV.6627, <http://www.un.org/en/ga/search/view_doc.asp?symbol=S/PV.6627> , pregledano 10.2.2015. [↑](#footnote-ref-24)
25. Temeljem tog spornog referenduma je s izlaznošću od 83%, čak 96.77% stanovništva se odlučilo za pripojenje Krima Ruskoj federaciji. [↑](#footnote-ref-25)
26. Temeljem informacije preuzete s : Službene stranice UN-a, Vijeće sigurnosti, New York: 15. ožujka 2014. godine, S/PV.7138 , http://www.un.org/en/ga/search/view\_doc.asp?symbol=S/PV.7138 , pregledano 12.2.2015. [↑](#footnote-ref-26)
27. U navedenom periodu dolazilo je do slabljenje moći SSSR-a, koje je u konačnici prouzrokovalo raspad hladnoratovskog blokovskog sustava. [↑](#footnote-ref-27)
28. Od 1991. Ruska Federacija. [↑](#footnote-ref-28)
29. Temeljem tih kriterija, odlučeno je kako će 5 država nestalnih članica Vijeća sigurnosti pripadati kvoti država iz Afrike i Azije, jedan za Istočnu Europu, dva za Latinsku Ameriku te 2 za Zapadnu Europu i druge države. [↑](#footnote-ref-29)
30. Temeljem informacija preuzetih s : Službena stranica Ujedinjenih naroda, Rezolucija Opće skupštine 1991, <http://daccess-dds-ny.un.org/doc/RESOLUTION/GEN/NR0/186/66/IMG/NR018666.pdf?OpenElement> , pregledano 15.2.2015. [↑](#footnote-ref-30)
31. Temeljem informacija preuzetih s : Službena stranica Ujedinjenih naroda, Rezolucija Opće skupštine 2847, <http://www.un.org/en/ga/search/view_doc.asp?symbol=A/RES/2847(XXVI)> , pregledano 15.2.2015. [↑](#footnote-ref-31)
32. Temeljem informacija preuzetih s : Službena stranica Ujedinjenih naroda, Rezolucija Opće skupštine 2101, <http://daccess-dds-ny.un.org/doc/RESOLUTION/GEN/NR0/218/64/IMG/NR021864.pdf?OpenElement> , pregledano 15.2.2015. [↑](#footnote-ref-32)
33. Edward C. Luck u Jean Krasno, International Relations studies and the United Nations, 2003., Str. 8.-9. <http://www.peacepalacelibrary.nl/ebooks/files/373430132.pdf> [↑](#footnote-ref-33)
34. Fulvio Attina, The Global Political System, Palgrave Macmillan, New York, 2011., str. 76. [↑](#footnote-ref-34)
35. Potrebno je ponovno naglasiti kako rezolucije Općeg skupštine su isključivo savjetodavnog karaktera, ali usprkos tome imaju vrlo visoku vrijednost jer pokazuju mogućnost kompromisa oko značajnih problema. Ovo posebno vrijedi kada su u pitanju rezolucije koje govore o potrebi reforma Vijeća sigurnosti, koje od 1998. godine, kada je na 53. redovitom zasjedanju Opće skupštine donesena rezolucija temeljem koje se odlučuje kako nikakva nova rezolucija o pitanju ravnomjerne zastupljenosti i povećanju članstva Vijeća sigurnosti neće biti donesena bez potvrdnog glasa barem dvije trećine država članica Opće skupštine. Više informacija i detaljnija analiza ove rezolucije će biti u nastavku rada. [↑](#footnote-ref-35)
36. Ova interesna skupina se sastoji od Brazila, Indije, Njemačke i Japana. [↑](#footnote-ref-36)
37. Joy Hyvarinen, The 2005 World Summit: UN Reform, Security, Environment and Development, Reciel, 2006., str. 6. [↑](#footnote-ref-37)
38. Cijelo pismo država G-4 je moguće pronaći na: Službene stranice UN-a, Pismo 18. listopada 2013., stalnih predstavnika Brazila, Njemačke, Indije i Japana UN-u, <http://daccess-dds-ny.un.org/doc/UNDOC/GEN/N13/526/23/PDF/N1352623.pdf?OpenElement> , pregledano 16.2.2015. [↑](#footnote-ref-38)
39. Ljubo Runjić, Reforma Ujedinjenih naroda, Zbornik Pravnog fakulteta u Zagrebu, Vol. 59 Srpanj 2009., str. 723. [↑](#footnote-ref-39)
40. Ovaj blok predvodi Italija te druge države poput Južne Koreje, Argentine, Kanade i Pakistana koje konkuriraju državama G-4 i koje vjeruju kako bi države G-4 ovime dobile značajnu političku i stratešku prednost. . [↑](#footnote-ref-40)
41. Seryon Lee, The Feasibility of Reforming the UN Security Council: Too Much Talk, Too Little Action?, Journal of East Asia & International Law, Vol.4., September 2011, str. 412.-413. [↑](#footnote-ref-41)
42. Ova se interesna skupina sastoji se od Alžira, Kenije, Namibije, Ekvatorijalne Gvineje, Senegala, Sierra Leonea i drugih afričkih država. [↑](#footnote-ref-42)
43. Uglavnom su u pitanju manje regionalne grupacije koje se zalažu za to da bi predstavnik njihove regije trebao postati jedan od novih stalnih članova Vijeća sigurnosti te slično kao i C-10 imaju problem s zajedničkim nastupom, ali isto tako uglavnom nisu toliko brojne pa imaju znatno manje prostora za artikulaciju svojih stajališta. [↑](#footnote-ref-43)
44. Popis država koje su pristupile Grupi 77 moguće je vidjeti na: Službene stranice Grupe 77, Popis članica, <http://www.g77.org/doc/members.html> , preuzeto 18.2.2015. [↑](#footnote-ref-44)
45. Informacije preuzete s : Službena stranica UN-a, Rezolucija A/RES/47/62, <http://www.un.org/documents/ga/res/47/a47r062.htm> , preuzeto 16.2.2015. [↑](#footnote-ref-45)
46. Svaka rezolucija UN-a se sastoji od dvije osnovne vrste klauzula, preambularnih klauzula u kojima se utvrđuje činjenično stanje, često uz pomoć prizivanja postojećih vrijednosnih zakonodavnih odredbi ili drugih rezolucija Ujedinjenih naroda i operativnih klauzula. Operativne klauzule nude konkretne ideje te, zavisno o rezoluciji, i moguće načine provedbe tih zamisli, odnosno konkretne akcije relevantne za tu rezoluciju. [↑](#footnote-ref-46)
47. Informacije preuzete s: Službena stranica UN-a, Rezolucija A/RES/48/26, <http://www.un.org/documents/ga/res/48/a48r026.htm> , preuzeto 16.2.2015. [↑](#footnote-ref-47)
48. Henry Kissinger, World Order – Reflections on the Character of Nations and the Course of History, Allen Lane, New York, 2014., str. 280. [↑](#footnote-ref-48)